הכירו את הדור הבא: כל כוכבי נבחרת העתודה
מנקו,אריאל, זלמנסון, גוט וקולשוב. המסע של דרוקר יוצא לדרך. גם כוכבי היבשת ברשימה. הסקואטינג המלא לקראת אליפות אירופה
שי לוי 08.07.14 - 13:01
מירושלים לנבחרת
תגיות: גולן גוט, נבחרת העתודה, שרן דרוקר
גם השנה, כמדי קיץ, ינסו מיטב הכישרונות הצעירים של מדינתנו לייצג אותנו בכבוד באליפויות אירופה לנבחרות צעירות. נבחרת העתודה (עד גיל 20) שחזרה לפני שנתיים לדרג א' תהיה זאת שתפתח את הקיץ באופן רשמי כשתתמודד בכרתים מול הנבחרות הטובות ביותר ביבשת.
את הנבחרת מאמן שרון דרוקר ועוזריו הם מתן חרוש וגיא קפלן. היא הוגרלה לבית ד' עם צרפת, רוסיה, בולגריה ופולין כאשר שלושת הראשונות יעפילו להצלבה. על פניו, נראה שנתמודד עם הבולגרים והפולנים על המקום השלישי, מכיוון שהנבחרת הצרפתית מסתמנת כחזקה ביותר בבית וגם הרוסים, שמעמידים באופן די קבוע נבחרות חזקות, נחשבים לעדיפים, למרות שהפעם רוב שחקני הסגל שלהם אלמונים באופן יחסי וחסרי ניסיון ברמות הגבוהות. האליפות נפתחת היום אך הנבחרת שלנו תחל את הופעותיה מחר מול פולין.
הכירו את השחקנים:
איגור קולשוב (1.96 מ', בן 19, מכללת רייס) - הסווינגמן המוכשר שיחק בעונה האחרונה במכללת אריזונה סטייט החזקה אבל עבר הקיץ למכללה קטנה יותר כדי לקבל יותר דקות ומעמד של כוכב. בקיץ שעבר קולשוב היה מהשחקנים הבולטים של הנבחרת למרות היותו מהצעירים ביותר בסגל וכמובן שהוא אחד מכוכביה גם השנה. סקורר אתלטי מאוד עם קליעה טובה מכל הטווחים ויכולת מצוינת בריבאונד.
נאור שרון (1.93 מ', בן 19, הפועל חולון) - הרכז המוביל של הנבחרת סומן כבר בגיל צעיר מאוד סומן כאחד הכישרונות הגדולים שצמחו כאן אבל אנחנו עדיין מחכים שהוא יפרוץ. בשנתיים האחרונות השתייך להפועל חולון אך מיעט לשחק ונשלח לאשקלון מהלאומית כדי להשתפשף והציג יכולת טובה. הקיץ יש לו הזדמנות נוספת להוכיח את עצמו מול הטובים ביותר באירופה בגילו.
האיש על הקוים
חרוש. פעם מאחורי אפי, עכשיו מאחורי דרוקר
גולן גוט (1.92 מ', בן 19, הפועל ת"א) - באליפות הקודמת הוא היה ההפתעה הגדולה ביותר של הנבחרת ולמעשה פרץ לתודעה בזכות הופעותיו ועבר מלב השרון שבארצית להפועל. הבן של דני גוט רשם מספר הופעות יפות מאוד גם במדים האדומים ונחשב לאחד מכוכבי הנבחרת אבל הוא נפצע בטורניר ההכנה וייתכן שהוא לא כשיר במאת האחוזים.
אדם אריאל (1.95 מ', בן 19, הפועל י-ם) - הקלע של ירושלים הוא עוד אחד משחקני המפתח של הנבחרת ומהיחידים שמנוסים ברמות הגבוהות לאחר שבעונה האחרונה קיבל 9 דקות בממוצע למשחק באחת הקבוצות הטובות ביותר בליגה. לאריאל יש קליעה מצוינת מכל הטווחים והוא גם מצטיין בצד השני של המגרש.
רפי מנקו (1.98 מ', בן 20, הפועל י-ם) - בדומה לאריאל, גם הקפטן של הנבחרת זכה לכמות דקות סבירה יחסית מבראד גרינברג בעונה החולפת וצבר קצת ניסיון ברמות הגבוהות אבל עדיין רחוק מלהגשים את הפוטנציאל הגדול שלו. פורוורד ורסטילי ואתלטי שעושה הכל מהכל וכבר בעונה שעברה היה מהשחקנים המובילים של הנבחרת.
איתי שגב (2.04 מ', בן 19, הפועל חולון) - אתלט מדהים ששיחק קצת העונה במדי חולון בליגה הבכירה, בעיקר כמחליף לגבוהים (7 דק' בממוצע למשחק). שחקן הגנה מצוין שמצטיין בחסימות וריבאונדים אבל לוקה בקליעה.
עידן זלמנסון (2.06 מ', בן 19, בני הרצליה) -האיש המרכזי של הנבחרת באיזור הצבע והסנטר היחידי שלה שיחק העונה בבני הרצליה ובדומה לשגב, שימש כמחליף לגבוהים הזרים. כבר הרבה שנים שלא צמח כאן שחקן עם הנתונים הפיזיים של זלמנסון ובמדינת הגמדים שלנו הגיע הזמן שקידומו יהפוך לפרוייקט לאומי.
נלחם על כל כדור, אריאל
יש על מי לסמוך, זלמנסון
רום גפן (1.92 מ', בן 19, הפועל ת"א) - הרכז המחליף של הנבחרת. משתייך להפועל אבל בעונה החולפת שיחק בעיקר בהפועל כפר סבא מליגת המשנה והציג יכולת טובה.
חואקין שוכמן (1.91 מ', בן 19, גלבוע/גליל) - קומבו גארד שגדל בגלבוע והתאמן העונה אצל דרוקר אך כמעט ולא זכה לשחק. יד רכה מכל הטווחים ושחקן הגנה טוב.
מקסים קיקוס (1.92 מ', בן 20, הפועל עפולה) - קלע שגדל באקדמיה בוינגייט. החל את הקריירה בגלבוע אך בקיץ שעבר החליט לרדת לליגה הלאומית כדי לקבל דקות משחק וסיפק כמעט 5 נקודות ב-10 דקות למשחק.
תומר גינת (2.02 מ', בן 19, עירוני נהריה) - היה אחת מההפתעות הנעימות של הנבחרת בשנה שעברה אך לא ראה הרבה פרקט בעונה החולפת. זה לא מנע מדרוקר להמר עליו שוב והוא צפוי לראות לא מעט דקות בהתחשב בקו הקדמי הדליל והנמוך של הנבחרת.
יונתן מור (2.05 מ', בן 19, הפועל ת"א) - בעונה שעברה שיחק בליגה הארצית עם הקבוצה מהאקדמיה בוינגייט כי בהפועל רצו שישחק כמה שיותר. פורוורד גבוה ואתלטי שינסה לעזור לזלמנסון וגינת בקרבות מול הגבוהים של היריבות.
הכוכבים הגדולים של האליפות
מוחמדו ג'טה (2.07 מ') - חיים קשים מאוד צפויים לזלמנסון ולנבחרת שלנו מול הסנטר הצרפתי. ג'טה קיבל ניסיון יורוליג עם נאנטר בעונה האחרונה ואף השיג דאבל דאבל נגד בודיוולניק. שיחק גם באליפות עד גיל 20 בקיץ האחרון ונתן הופעה טובה. יותר פינישר מאשר פוסט פלייר, בלי יותר מדי טכניקה ומהלכים בפוסט. ריבאונדר אגרסיבי מאוד בשני צדי המגרש, קליעה סבירה מחצי מרחק ותו לא. אתלט בינוני מאוד ולכן ב-NBA פסימיים בנוגע אליו. בכל הקשור להבנת המשחק לוקה ביכולת למסור מהפוסט ונוטה לאבד את עצמו כשמופעל עליו לחץ.
אלכסנדר וזנקוב (2.06 מ') - פנים של נבחרת בולגריה היה מלך הסלים של האליפות בקיץ הקודם וכמובן שהוא אחד הפייבוריטים לזכות בתואר גם הפעם. למרות גילו הצעיר, הפורוורדהיה אחד השחקנים הבולטים של אריס סלוניקי השנה ואף נתן הצגה נגד אולימפיאקוס. גם האלופה, פנאתינייקוס, ניסתה לצרפו לפני מספר שבועות אך הוא בינתיים נשאר באריס. סקורר ברמה גבוהה עם קליעה מצוינת מבחוץ והתמצאות טובה מאוד מתחת לסלים.
קריסטאפס פורז'ינגיס (2.14 מ') - כוכבה של הנבחרת הלטבית, שמציגה את דור הזהב שלה באליפות הזאת. פורוורד שבגיל צעיר מאוד הפך לשחקן משמעותי בקבוצת צמרת מהליגה הספרדית (סביליה). מועמד לגיטימי למלך החסימות של הטורניר, אתלטי, ארוך מאוד, עם מוטת ידיים של 2.20 ויד רכה.
אילמני ג'ופ (2.10 מ') - נולד בסנגל והתאזרח בספרד. ארוך מאוד עם מוטת ידיים מפלצתית, אתלטי ובעל יד רכה מחצי מרחק ביחס לשחקן בגודלו. התקפית חסרה לו טכניקה, גם בסיומות וגם במשחק עם הגב לסל. הגנתית, הוא עדיין חלש ורזה ביחס לסנטרים ולכן בקושי זכה לקבל דקות משחק בקאחה לבורל העונה.
גיירמו הרנן-גומז (2.09 מ') - שותפו של דיופ לקו הקדמי האיכותי של נבחרת ספרד החזקה. מגוון התקפית, קליעה סבירה מחצי מרחק. די חכם, נראה שמבין את המשחק ועושה רק את מה שהוא יודע.
ניקולה ינקוביץ' (2.06 מ') - הפאוור פורוורד של נבחרת סרביה נתן עונה נהדרת באוסטנד הבלגית. פיזי ואגרסיבי, יודע לחסום ולהתגלגל לסל בצורה נהדרת, משקיע המון מאמץ בלקיחת ריבאונדים. משחק פוסט אפ טוב. ברגע שיהפוך את הקליעה שלו מחוץ לקשת ליציבה יוכל להיחשב לשחקן לגיטימי ברמות טובות באירופה.
תומאס דימסה (1.96 מ') - החלפת שלושה מאמנים בעונה בז'לגריס עשתה לו רע אבל הוא עדיין השחקן המוביל של נבחרת ליטא. גארד אתלטי עם קליעה ברמה גבוהה מאוד, כמיטב המסורת הליטאית. מנצל את הצעד הראשון המהיר שלו כדי לעבור שחקנים בכדרור. שחקן הגנה נהדר שאף הצליח לשתק את רודי פרננדז במפגש מול ריאל מדריד וגרם לו להציג את משחקו הגרוע ביותר ביורוליג העונה).
מוטת ידיים מפלצתית, ג'טה
עוד אחד מפס הייצור הסרבי
יאניס פאפאפטרו (2.05 מ') - שחקנה של אולימפיאקוס לא היה אמור להשתתף באליפות אבל נקרא לדגל ואמור להיות האיש שיוביל את הנבחרת המארחת. סמול פורוורד קלאסי, קלעי טוב עם שחרור די מהיר, אך בחירת זריקות לא מבריקה במיוחד.
לוק נלסון (1.92 מ') - כוכבה הבלתי מעורער של הנבחרת הבריטית. סקורר נהדר עם קליעה טובה מכל הטווחים, חודר טוב לסל משני הצדדים, ויכול לסיים תוך כדי מגע, די זריז. כבר בעונתו הראשונה במכללת UC IRVINE היה מהשחקנים המובילים שלה.
מטצ'אן בירסן (2.06 מ') - הפורוורד של נבחרת טורקיה סומן בגיל צעיר מאוד כפוטנציאל ל-NBA אך ההתקדמות שלו נעצרה בשנתיים האחרונות ובינתיים הוא לא עומד בציפיות הגבוהות מאוד שהיו לגביו. בכל מקרה, ברמות הללו הוא אמור לשלוט. יש לו קליעה נהדרת ושליטה מצוינת בכדור. מאוד מגוון אבל נוטה לקחת זריקות קשות.
נתי דהאן, מנהל אגף הסקאוטינג של איגוד הכדורסל בעבר ובעונה החולפת הסקאוט של מכבי חיפה, עזר בהכנת הידיעה.